***Vildanden*** er en norsk film fra 1963, regissert av Tancred Ibsen og basert på hans bestefars, Henrik Ibsen, skuespill *Vildanden* fra 1885.

Handling
--------

*Gregers Werle* oppsøker sin ungdomsvenn, fotograf *Hjalmar Ekdahl*, for å be ham komme på en herremiddag, som hans far - *grosserer Werle* - gir i samband med sønnens hjemkomst fra Høydalsverket, der han har levd de seneste seksten, sytten årene.

*Hjalmar*s far, gamle *løytnant Ekdahl*, var tidligere medeier i verket. Under uheldige omstendigheter ble han fradømt medeierskapet, straffedømt og satt på festningen - mens *grosserer Wehle* fortsatte med driften. Grossereren har i tiden etter skandalen sørget for familien *Ekdahl* gjennom å legge til rette *Hjalmar*s utdannelse, noe han er ubeskrivelig takknemlig for.

*Hjalmar*s liv er makelig og sorgløst. Han er henrykt over sin uegennyttige hustru, *Gina*, deres 14 år gamle datter *Hedvig* samt leiligheten med de prektige ytrerom. *Hjalmar* og hans far oppførte en skog av gamle juletrær på loftet ved siden av leiligheten. Der bor også *Hedvig*s villand. Den fikk hun etter at grossereren hadde skadeskutt den.

*Gregers* kan ikke utstå farens handlemåte overfor familien *Ekdahl*, slik han - etter *Gregers'* oppfatning - har latt den forfalle. *Gregers* synes at faren hadde en minst like stor skyld i saken som fradømte *gamle Ekdahl* hans andel i Høydalsverket - og som gav *Werle* retten på sin side. *Gregers* er også kjent med at faren i sin tid la seg etter *Hjalmar*s hustru, *Gina*, da hun som ugift tjente i huset.

*Gregers* øyner en livsoppgave som han kan leve for. Han vil åpne *Hjalmar Ekdahl*s øyne for sannhetens kjensgjerninger og etablere et sant ekteskap. Mot denne bakgrunnen avviser *Gregers* tilbudet fra faren om kompaniskap i firmaet og flytter hjemmefra, over til *Hjalmar*, i et rom som står ledig til utleie. *Gregers* avslører for *Hjalmar* sannheten om hans ekteskap, om farens innflytelse og usle opptreden.

Det kommer til et oppgjør mellom *Hjalmar* og *Gina*, ettersom hun ikke har sagt noe om sin forbindelse med grossereren før. *Hjalmar* hater alt som *grosserer Werle* måtte være opphav til; farens forbindelse med bokholder *Gråberg* på *Werle*s kontor, *Hedvig*s villand og *Hedvig* selv. Han begynner å tvile på om han er hennes far.

Doktor Relling bor sammen med en forhenværende huslærer, kandidat *Molvig*, i etasjen under *Hjalmar*. Doktoren avslører *Gregers'* rettskaffenhetsfeber for ham. *Relling* er av den mening at *Gregers* ikke er sykere enn folk flest, men at han likevel er i stand til å gjøre en ulykke, først og fremst på *Hedvig* i hennes vanskelige alder. 

I motsetning til *Gregers'* ideale krav står doktor *Relling*s moralske prinsipp. Han har sørget for å holde livsløgnen oppe i de personene som han bor i hus med og har gjort *Molvig* djevelsk for at han ikke skal bukke under. *Hjalmar* har vært lykkelig i troen på sine anlegg som oppfinner. 

*Hjalmar* skyver *Hedvig* brutalt fra seg. *Gregers* makter å påvirke jenta til å ofre det kjæreste hun eier, villanden, som et bevis på hvor glad hun er i ham. I fortvilelse ofrer *Hedvig* seg selv og skyter seg på loftet.

Anmeldelse
----------

Sven Krohns anmeldelse kom på trykk i Aftenposten 5. mars 1963. Han spurte om Lars Nordrum noensinne har gjort en finere innsats enn som den farlige idealisten *Gregers Werle* i denne filmen. Krohn mente også at Wenche Foss i rollen som *Gina* griper oss om i hjerteroten i sjelden grad og at det er en verdighet over Henki Kolstads tolkning av *Hjalmar Ekdahl*. 

Han hadde imidlertid en del innvendinger: 

> Idag kan man trylle med kamera - man kan se og oppleve og være med i langt større og friere grad enn fra salen enn i et teater. Det har ikke Tancred Ibsen villet ta oss med på i denne filmen. Og det er efter min mening svakheten i denne i og for seg sobre og betagende Ibsen-forestillingen. Tancred Ibsen - filmkunstneren her i landet - som aldri har vært redd for å gå egne veier, har i ærefrykt for det originale lagt for store bånd på seg selv.
> 
> 
>

Rolleliste
----------

* Henki Kolstad - *Hjalmar Ekdal*
* Wenche Foss - *Gina Ekdal*
* Lars Nordrum - *Gregers Werle*
* Kjersti Dalbye - *Hedvig*
* Ola Isene - *Gamle Ekdal*
* Hans Stormoen - *Doktor Relling*
* Erik Lassen - *Kandidat Molvig*
* Else Heiberg - *Fru Sørby*
* Tore Foss - *Grosserer Werle*
* Egil Hjorth-Jenssen - *Fet herre*
* Oscar Egede-Nissen - *Pettersen*
* Erik Melbye Brekke - *Gråberg*
* Kaare Gundersen - *Jørgensen*
* Sverre Wilberg - *Lakei*

Referanser
----------

1. ↑   *Film og Kino 5A 1980*

Eksterne lenker
---------------

* (en) *Vildanden* på Internet Movie Database Rediger på Wikidata

* (no) *Vildanden* i Nasjonalbibliotekets filmografi Rediger på Wikidata

* (no) *Vildanden* hos Filmfront Rediger på Wikidata

* (sv) *Vildanden* i Svensk Filmdatabas Rediger på Wikidata

* (en) *Vildanden* på AllMovie Rediger på Wikidata